Cristiano Ronaldo jinsab 'taħt investigazzjoni' wara li kiser ir-regoli marbuta mal-coronavirus biex jieħu lit-tfajla tiegħu Georgina Rodriguez fi vjaġġ lejn ski resort lussuż fl-okkażjoni ta' għeluq is-27 sena tagħha. Ronaldo, li għandu 35 sena, li ngħata l-mistrieħ fir-rebħa tal-Coppa Italia ta' 4-0 ta' Juventus kontra SPAL nhar l-Erbgħa filgħaxija, ħa lit-tfajla tiegħu fir-resort ta' Courmayer, 93 mil minn Turin, fejn qasmu l-fruntieri bejn il-Piemonte u Valle D'Aosta għal jumejn vaganza. Huma qagħdu f'lukanda li kienet tkun magħluqa uffiċjalment, filwaqt li Ronaldo u Rodriguez ġew irreġistrati wkoll fuq snowmobile – iżda r-regolamenti Taljani tal-Covid jiddikjaraw li l-ivvjaġġar bejn il-bliet huwa pprojbit. Ronaldo u Rodriguez qattgħu jumejn fil-borra fl-inħawi ta' Val Veny, fl-istess resort li Rodriguez kienet qattgħet għeluq sninha s-sena l-oħra, iżda mingħajr Ronaldo f'dik l-okkażjoni. Huma ma ġewx immultati, iżda l-filmat li urihom fir-resort fuq il-medua soċjali tneħħa immedjatament. Kemm Ronaldo kif ukoll Rodriguez issa rritornaw Turin wara ż-żjara tagħhom, l-awtoritajiet qed jinvestigaw lil Ronaldo wara l-vjaġġ f'Courmayer. Il-multa li qed jiffaċċja Ronaldo hija ta' €400, li hija ekwivalenti għal dak li jaqla' l-ex stilla ta' Manchester United u Real Madrid f'seba' minuti skond il-kuntratt tiegħu ta' €30m fis-sena ma' Juventus. Ir-regoli Taljani marbuta mal-Covid jiddikjaraw li: "L-ivvjaġġar bejn reġjuni fl-Italja huwa pprojbit sal-15 ta' Frar sakemm ma jkunx marbut ma' raġunijiet ta' xogħol, saħħa jew ħtieġa assoluta." L-istilla Portugiża skorja 20 goal fil-kompetizzjonijiet kollha dan l-istaġun sa issa iżda rexxielu jsib ix-xibka biss darbtejn fl-aħħar ħames logħbiet tiegħu.